CELEX: 62018TN0408
Language: el
Date: 2018-07-03 00:00:00
Title: Υπόθεση T-408/18: Αγωγή της 3ης Ιουλίου 2018 — Αριστοτέλειο Πανεπιστήμιο Θεσσαλονίκης κατά Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού (EACEA)

10.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 319/18
            
         
      Αγωγή της 3ης Ιουλίου 2018 — Αριστοτέλειο Πανεπιστήμιο Θεσσαλονίκης κατά Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού (EACEA)
      (Υπόθεση T-408/18)
      (2018/C 319/22)
      Γλώσσα διαδικασίας: η ελληνική
      
         Διάδικοι
      
      
         Ενάγον: Αριστοτέλειο Πανεπιστήμιο Θεσσαλονίκης (Θεσσαλονίκη, Ελλάδα) (εκπρόσωπος: Σ. Παλιού, δικηγόρος)
      
         Εναγόμενος: Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού (EACEA)
      
         Αιτήματα
      
      Το ενάγον ζητεί από το Γενικό Δικαστήριο:
      
                  —
               
               
                  να αναγνωρισθεί ότι η διατυπωθείσα στο υπ’αριθμόν 3241804913/16.4.2018 χρεωστικό σημείωμα απαίτηση του εναγομένου να επιστρέψει το ενάγον μέρος της επιχορηγήσεως που έλαβε για τη δράση ENHSA, είναι αβάσιμη κατά το ποσό των 77 169,78 ευρώ και να αναγνωρισθεί ότι το ποσό αυτό αντιστοιχεί σε επιλέξιμες δαπάνες·
               
            
                  —
               
               
                  να αναγνωρισθεί ότι η διατυπωθείσα στο υπ’αριθμόν 3241804682/9.4.2018 χρεωστικό σημείωμα απαίτηση του εναγομένου να επιστρέψει το ενάγον μέρος της επιχορηγήσεως που έλαβε για τη δράση ARCHI-MUNDUS, ποσού 28 976,83 ευρώ, είναι αβάσιμη και να αναγνωρισθεί ότι το ποσό αυτό αντιστοιχεί σε επιλέξιμες δαπάνες·
               
            
                  —
               
               
                  να κληθεί ο εναγόμενος να επιστρέψει τα ως άνω ποσά με το νόμιμο τόκο· και
               
            
                  —
               
               
                  να καταδικασθεί ο Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού στη δικαστική δαπάνη του ενάγοντος.
               
            
         Ισχυρισμοί και κύρια επιχειρήματα
      
      Με την προκειμένη αγωγή, το Αριστοτέλειο Πανεπιστήμιο Θεσσαλονίκης αμφισβητεί την απαίτηση που διατύπωσε ο EACEA με το υπ’αριθμόν 3241804913/16.4.2018 χρεωστικό σημείωμα, ύψους 84 955,12 ευρώ σε σχέση με τη δράση ENHSA. Ακόμη, το Αριστοτέλειο Πανεπιστήμιο Θεσσαλονίκης αμφισβητεί την απαίτηση που διατύπωσε ο EACEA με το υπ’αριθμόν 3241804682/9.4.2018 χρεωστικό σημείωμα, 28 976,83 ευρώ σε σχέση με τη δράση ARCHI-MUNDUS.
      Οι εν λόγω απαιτήσεις προήλθαν κατόπιν διενέργειας επιτόπιου ελέγχου από τον EACEA στις εγκαταστάσεις του ενάγοντος, όπου ο EACEA αμφισβήτησε την πραγματικότητα των δαπανών που αφορούσαν τις δαπάνες ημερήσιας κατ’αποκοπή αποζημιώσεως σε σχέση με συνέδρια που πραγματοποιήθηκαν στο πλαίσιο των δράσεων ENHSA και ARCHI-MUNDUS.
      Στο πλαίσιο αυτό, το ενάγον ζητεί από το Γενικό Δικαστήριο της Ευρωπαϊκής Ένωσης να αναγνωρίσει ότι οι δαπάνες ημερήσιας κατ’αποκοπή αποζημιώσεως (per diem) για τους μη ελληνόφωνους συμμετέχοντες στα συνέδρια των δύο δράσεων αντιστοιχούν σε επιλέξιμες δαπάνες.
      Το Αριστοτέλειο Πανεπιστήμιο Θεσσαλονίκης υποστηρίζει ότι είναι επιλέξιμες οι αμφισβητούμενες από τον EACEA δαπάνες. Τούτο επιβεβαιώνεται από τα στοιχεία που προσκόμισε το ενάγον στον EACEA κατά τον επιτόπιο έλεγχο και με μεταγενέστερη αλληλογραφία.